AIŠKINAMASIS RAŠTAS

**Dėl aplinkos ministro įsakymo „DĖL LIETUVOS RESPUBLIKOS APLINKOS MINISTRO 2014 M. SAUSIO 30 D. ĮSAKYMO nR. d1-81 „DĖL MEDŽIOKLĖS DOKUMENTŲ FORMŲ PATVIRTINIMO“ PAKEITIMO“ PROJEKTO**

Aplinkos ministerijos Gamtos apsaugos ir miškų politikos grupė parengė Lietuvos Respublikos aplinkos ministro įsakymo projektą „Dėl Lietuvos Respublikos aplinkos ministro 2014 m. sausio 30 d įsakymo Nr. D1-81 „Dėl medžioklės dokumentų formų patvirtinimo“ pakeitimo“. Projekto tikslas – pakeisti pavyzdinę medžioklės lapo formą, numatant galimybę medžioklės lape nurodyti konkretaus privačios žemės sklypo, kuriame bus medžiojama, kadastro numerį, jei medžioklės lapas išduodamas privačios žemės sklypo savininkui, ir sudaryti sąlygas tinkamai įgyvendinti Medžioklės įstatymo 13 straipsnio 1 dalies nuostatas, taip pat atlikti kitus pavyzdinės medžioklės lapo formos pakeitimus, atsižvelgiant į Medžioklės Lietuvos Respublikos teritorijoje taisyklių, patvirtintų Lietuvos Respublikos aplinkos ministro 2000 m. birželio 27 d. įsakymu Nr. 258 “Dėl Medžioklės Lietuvos Respublikos teritorijoje taisyklių patvirtinimo“, nuostatose nurodytą informaciją, kurią privaloma ar galima nurodyti medžioklės lape. Pakeitus pavyzdinę medžioklės lapo formą, tiek medžioklės lapą išduodančiam asmeniui, tiek medžioklės vadovui ar medžiotojui bus sudarytos sąlygos nurodyti visą svarbią informaciją medžioklės lape.

Projektu siūlomoje patvirtinti pavyzdinėje medžioklės lapo formoje numatoma atsisakyti dalies, skirtos nurodyti panaudotas licencijas, kadangi 2018 m. gegužės 7 d. aplinkos ministro įsakymu Nr. D1-365 „Dėl Lietuvos Respublikos aplinkos ministro 2000 m. birželio 27 d. įsakymo Nr. 258 “Dėl Medžioklės Lietuvos Respublikos teritorijoje taisyklių patvirtinimo“ pakeitimo“ pakeistose Medžioklės Lietuvos Respublikos teritorijoje taisyklėse neliko nuostatos, numatančios pareigą į medžioklės lapą įrašyti panaudotų licencijų numerius (buv. 22 p. 3 d.).

Taip pat projektu siūlomoje patvirtinti pavyzdinėje medžioklės lapo formoje numatoma įtraukti naujus laukelius, kuriuose bus galima nurodyti tikslų medžioklės pradžios ir pabaigos laiką, kadangi Medžioklės taisyklių 21 punkte numatyta, kad pildydamas medžioklės lapą, medžioklės vadovas gali nurodyti tikslų medžioklės pradžios ir pabaigos laiką, tačiau galiojančioje pavyzdinėje medžioklės lapo formoje vietos minėtai informacijai nurodyti nėra.

Atsižvelgiant į tai, kad medžioklės lapai turi būti įregistruoti ir pažymėti Medžioklės Lietuvos Respublikos teritorijoje taisyklių, patvirtintų Lietuvos Respublikos aplinkos ministro 2000 m. birželio 27 d. įsakymu Nr. 258 „Dėl Medžioklės Lietuvos Respublikos teritorijoje taisyklių patvirtinimo“, 8 priede nurodyta tvarka, ir į tai, kad medžioklės plotų naudotojai paprastai pasirūpina medžioklės lapais visam medžioklės sezonui, siūloma, kad nustatyta tvarka užregistruoti ir pažymėti medžioklės lapai gali būti naudojami iki medžioklės sezono pabaigos, t. y. iki 2020 m. kovo 31 d., tačiau, jei medžioklės lapas išduodamas privačios žemės savininkui, su medžioklės plotų naudotoju Lietuvos Respublikos medžioklės įstatymo 13 straipsnio 1 dalyje numatyta tvarka sudariusiam sutartį, jis turėtų būti naujos formos.